瑜珮升青殿,秾华降紫微。还如桃李发,更似凤凰飞。
金屋真离象,瑶台起婺徽。彩缨纷碧坐,缋羽泛褕衣。
云路移彤辇,天津转明镜。仙珠照乘归,宝月重轮映。
望园嘉宴洽,主第欢娱盛。丝竹扬帝熏,簪裾奉宸庆。
丛云霭晓光,湛露晞朝阳。天文天景丽,睿藻睿词芳。
玉庭散秋色,银宫生夕凉。太平超邃古,万寿乐无疆。